秋山即事
作者：洪咨夔
朝代：宋

paragraphs: 避俗鹿挺走，依僧龜深藏。
淡中般若味，定後摩尼光。
壞垣被雜卉，爛熳野媼裝。
叢薄鳴幽禽，凄抑怨女吭。
桂謝紅不墜，菊繁青已香。
瘖蟬怯露葉，忙蜂急寒芳。
魁芋鶩護乳，拳栗蝟脫芒。
菘蒔虀甕綠，粟登釀篘黄。
田父時泥飲，樵夫間談王。
意適兩豎屏，神王三仇攘。
龍耶老聃化，鳳兮接輿狂。
翠壁千仞表，西風吹我裳。